Odziv na koronavirus

Mobilizacija vseh razpoložljivih sredstev na vse možne načine za zaščito življenj in možnosti preživljanja

1.Uvod

Izbruh koronavirusa preskuša Evropo na načine, ki si jih pred nekaj meseci ni bilo mogoče niti zamisliti. Ta kriza se v prvi vrsti odraža v izrednih razmerah na področju javnega zdravja, pri čemer si Evropska komisija ves čas prizadeva za reševanje življenj in omogočanje preživljanja. V tem duhu smo vsa svoja prizadevanja usmerili v podpiranje junaškega dela evropskih zdravstvenih delavcev in delavk ter tistih, ki na terenu skrbijo za bolnike in pomagajo, da se kolesje sploh še vrti, pa tudi tistih, ki so morali odložiti delo in ostati doma, da bi se lahko s skupnimi močmi zaščitili pred virusom.

Globina in obseg te krize zahtevata, da se nanjo odzovemo v takem obsegu, tako hitro in tako solidarno, kot še nikoli prej. In podpora je zdaj nujno potrebna, pa naj gre za nakup in dostavo medicinske ali zaščitne opreme, zagotavljanje, da bodo imeli najbolj ogroženi še naprej dostop do hrane, in izpolnjevanje drugih osnovnih potreb ali pa zagotavljanje, da bodo ljudje še naprej prejemali dohodke in bodo imeli po krizi še zagotovljeno delovno mesto, da bodo podjetja lahko preživela in da se bo gospodarstvo ponovno zagnalo, takoj ko bo to mogoče.

To je v ozadju obsežnega svežnja ukrepov Komisije za odziv na krizne razmere. Ta vključuje spodbujanje industrije k povečanju proizvodnje zalog, oblikovanje skupne zaloge zaščitne opreme za takojšnjo distribucijo na območja, ki jo potrebujejo, in organiziranje skupnih javnih naročil z državami članicami za najnujnejšo oskrbo. Vzpostavljena je bila skupina strokovnjakov iz vse Evrope, ki zagotavlja, da imajo države članice na voljo najboljše razpoložljivo znanje, poleg tega so se nemudoma namenila finančna sredstva za raziskave za zdravljenje in cepiva.

Komisija je poleg tega okrepila prizadevanja za večjo dostopnost proračuna EU, popolno prožnost pravil o državni pomoči in sprožitev splošne odstopne klavzule v okviru Pakta za stabilnost in rast prvič doslej. Skupaj z ukrepi, ki jih je sprejela Evropska centralna banka, EU s tem odzivom državam članicam prvič zagotavlja davčna in finančna orodja, s katerimi bodo lahko pomagale tistim, ki to najbolj potrebujejo.

V okviru tega je Komisija 13. marca predlagala naložbeno pobudo v odziv na koronavirus (CRII). Ta je osredotočena na tisto, kar je nujno potrebno, takoj na voljo in nemudoma izvedljivo. Pobuda je začela veljati v rekordnem času in zdaj državam članicam omogoča, da s črpanjem skladov kohezijske politike podpirajo svoje sisteme zdravstvenega varstva in zdravstvene delavce, spodbujajo delavce in njihove delodajalce s shemami skrajšanega delovnega časa ter zagotavljajo likvidnost malih podjetij. Solidarnostni sklad EU je bil razširjen tudi na izredne razmere na področju javnega zdravja.

S tem se bo izboljšalo ukrepanje na terenu. Z vsakim novim dnem pa naraščajo potrebe po nadaljnjih ukrepih. Zato Evropska komisija danes sprejema vrsto drznih ukrepov brez primere. Srž današnjih predlogov je preprosta zaveza: uporabili bomo vsa razpoložljiva sredstva, ki so na voljo, in si na vse možne načine prizadevali za zaščito življenj in možnosti preživljanja.

Da bi bilo to mogoče, danes predlagamo naslednje:

üVzpostaviti nov solidarnostni instrument EU v višini 100 milijard EUR, ki bo delavcem pomagal ohraniti dohodke, podjetjem pa, da obdržijo zaposlene.

üDoseči popolno prožnost evropskih strukturnih in investicijskih skladov, da se lahko vsak prost evro nameni podpori prizadevanjem za javno zdravje oziroma blažitvi gospodarskega šoka za ljudi in podjetja.

üVložiti vsa razpoložljiva sredstva iz letošnjega proračuna EU v instrument za nujno pomoč, da se okrepijo prizadevanja za reševanje življenj.

Poleg tega bomo pripravili posebne predloge, s katerimi bomo zagotovili, da se bo najbolj ogroženim še naprej dostavljala hrana in da bo na voljo prilagojena podpora kmetom in ribičem, od katerih so odvisne številne lokalne skupnosti in ki pomagajo ohranjati prehransko verigo v Evropi.

V teh kriznih časih ni več prostora za zadrževanje, polovične ukrepe in obotavljanje. Z današnjim svežnjem Evropa zagotavlja, da bo vsa razpoložljiva sredstva vložila v to, da lahko stori vse, kar je v njeni moči.

2.Omogočanje preživljanja: ohranjanje delovnih mest za zaposlene in preživetja podjetij

2.1 Program SURE: program za zmanjšanje tveganja brezposelnosti na ravni EU